Broj:

Podgorica,

Klub poslanika DUA I HGI

Poslanik, g-din Mehmet Zenka

**POSLANIČKO PITANJE**

Poštovani gospodine Spajiću,

Molim Vas da pred čitavom našom javnošću danas kažete više nego što je to bilo do sada, kakvi su Vaši planovi vezani za mega investiciju arapske firme Allmar koja obuhvata Veliku plažu u Ulcinju?

Obrazloženje:

Vaša inicijativa uzrokovala je opštu zabrinutost, pa stoga slijedi i ovo moje pitanje, kako bi se javnost upoznala s Vašim prijedlogom, a nakon toga slijedi odgovor građana Ulcinja.

**ODGOVOR**

Uvaženi poslaniče Zenka,

Hvala na postavljenom pitanju i drago mi je da imamo što više inicijativa kako bismo govorili o konkretnim rzvojnim projektima i zajednički dolazili do najboljih rješenja za naše građane.

U odnosu na Vaše pitanje, što se mene tiče - lično nemam planova vezanih za ovu investiciju, niti za bilo koju drugu. Ono što sam Vam rekao i tokom sastanka, koji je održan u Ulcinju, jeste da je moj cilj bio da, u sklopu predstavljanja saradnje države Crne Gore i Ujedinjenih Arapskih Emirata, prenesem interesovanje, ideje i predloge jednog od najvećih svjetskih investitora u ovoj oblasti, a investitor za kojeg konkretno pitate je samo jedan od njih. Kao predsjednik Vlade Crne Gore, iz ugla pozicije koju pokrivam, želim da ovakve investicije uđu i uspiju u Crnoj Gori. Istovremeno, itekako sam svjestan koliko je važno da se čuje glas lokalne zajednice, kako bi ovakvi projekti bili uspješni i prije svega u interesu građana, Opštine, države u cjelini. Po meni, ovo je prilika koju ne bi trebalo da ispustimo. Ne kažem da je imamo sad i nikad više, ali teško da će nam se ovakva prilika desiti ubrzo.

Kao što ste čuli tokom održanih sastanaka i u Podgorici i u Ulcinju, interesovanje investitora iz Ujedinjenih Arapskih Emirata, g. Alabara, usmjereno je na izgradnju najvećeg turističkog rizorta na Jadranu, koji bi objedinjavao hotelske komplekse, turističke sadržaje, marine, izgradnju infrastrukture. Konkretno, u valorizaciju Velike plaže, kako je poručio, spreman je da uloži milijarde eura, a razvoju lokalne zajednice doprinio bi kroz fond za preduzetnike, univerzitet, revitalizaciju i restauraciju Starog grada, razvoj aerodroma. Ponavljam, govorimo o investitoru iza kojeg bi stala država Emirati, a shodno međudržavnom Sporazumu o saradnji u oblasti turizma, predviđen je jedan projekat na Jugu i jedan na Sjeveru naše zemlje, pa su sve opštine ova dva regiona Crne Gore, sa čijim čelnicima sam imao sastanke ove sedmice, pozvane da kandiduju ideje ili projekte.

Što se tiče konkretno Ulcinja, ako pogledamo finansijske pokazatelje, vidjećemo da ova Opština, koja ima ogromne potencijale, upravo zbog toga što nijesu valorizovani na pravi način, ima visok poreski dug i, umjesto da je jedna od najrazvijenijih opština, korisnik je sredstava Egalizacionog fonda. Poreski dug opštine Ulcinj, privrednih društava i javnih ustanova čiji je osnivač, na kraju 2024. godine iznosiio je 12,7 miliona eura, dok obaveze prema državi po osnovu transfernih zajmova iznose 5,4 miliona eura.

I upravo ovakve, velike investicije transformisale bi Ulcinj - od grada koji se nalazi ispod prosjeka razvijenosti na nivou Crne Gore, u grad koji bi bio predvodnica ekonomskog razvoja, ne samo Juga već i cijele Crne Gore.

Za našu državu, izuzetno zavisnu od uvoza i sa malom proizvodnom bazom, od izuzetnog su značaja strane direktne investicije. Kao predsjendik Vlade koristim inostrane posjete, a posebno učešća na ekonomskim forumima i samitima, poput onih u Davosu i Dubaiju, da bih prezentovao neiskorišćene potencijale Crne Gore, kao što su energetika, turizam, poljoprivreda, IT sektor, razvoj infrastrukture.

U tom smislu, građanima Ulcinja, ali i cijele Crne Gore, prenosimo poruke svih potencijalnih investitora, kako bismo zajednički odlučili šta je najbolje za našu državu i njen dalji napredak.

Da zaključim – veoma sam zadovoljan što smo u ponedeljak održali sastanke sa čelnicima opština Juga i Sjevera Crne Gore i zajedno konstatovali nesporne vrijednosti naše države, kao i potencijale koji mogu biti iskorišćeni na pravi način, u interesu boljeg života naših građana i ekonomskog napretka.

S poštovanjem,

**PREDSJEDNIK**

**mr Milojko Spajić**